Milagros Tolón Jaime

Milagros Tolón Jaime (Toledo, 1968ko martxoaren 25a) Espainiako politikaria da, PSOE alderdikoa. Toledoko alkatea izan zen 2015 eta 2023 urteen artean. Horrez gain, Gobernuaren Gaztela-Mantxako ordezkaria ere izan zen. 2025eko abenduan Espainiako Hezkuntza ministro izendatu zuten.

 Ibilbidea 
Geografia eta Historian lizentziaduna (Madrilgo Unibertsitate Konplutentsea) eta Magisteritzan diplomaduna da (Gaztela-Mantxako Unibertsitatea). Irakasle aritu da Toledoko helduen eskolan. Sustapen Ekonomiko, Enplegu eta Turismoko zinegotzia ere izan zen Toledoko Udalean, 2007 eta 2011 urteen artean.

2011ko ekainaren 16an eskualdeko diputatu hautatu zuten Toledoko probintzian, eta talde sozialistako enplegu-bozeramailea eta talde parlamentario sozialistako idazkariorde nagusia izan zen. 

2015eko urtarrilean iragarri zuen PSOEko primarioetan hautagaia izango zela Toledoko alkatetzarako. 2015eko maiatzeko udal hauteskundeen ondoren, Toledoko alkatetza eta hiriko partzuergoko lehendakaritza hartu zituen lehen emakumea izan zen. PSOEren probintziako eta udaleko exekutibetako kide ere izan zen. 

2019ko Espainiako Udal Hauteskundeen ostean, PSOE izan zen indar bozkatuena Toledo hirian, botoen %44,23rekin. 25 zinegotzietatik 12 lortu zituen eta, horrela, alkate kargua berretsi zuen.

2019ko irailaren 21ean, Espainiako Udalerrien eta Probintzien Federazioko (FEMP) bigarren presidenteorde izendatu zuten, eta 2019ko urriaren 17an PSOEren bozeramaile federazio hartan.  

Horrez gain, PSOEren Batzorde Exekutibo Federaleko Hirien Ekonomiako idazkari exekutiboa izan da, eta Batzorde Federaleko presidentea. PSOEren Batzorde Exekutibo Federaleko kidea ere izan da.     

2022ko apirilaren 28an Toledoko PSOE Talde Lokaleko idazkari nagusi berri izendatu zuten.

2023ko maiatzeko udal hauteskundeetan PSOEko alkategai bezala errepikatu zuen Toledon, hautagaitza bozkatuena izanik 16.864 botorekin eta 11 zinegotzi lortuz. Baina PP eta Vox alderdien arteko itun batek PPko Carlos Velazquez hautagaiari eman zion alkatetza. Hala, Milagros Tolon Udal Talde Sozialistaren presidente izendatu zuten. 

2023ko uztaileko hauteskunde orokorretan diputatu aukeratu zuten. 

2023ko abenduan Gobernuaren ordezkari izendatu zuten Gaztela-Mantxan.

2025eko abenduaren 22an, Gobernuko presidenteak, Pedro Sánchezek, Hezkuntzako, Lanbide Heziketako eta Kiroletako ministro izendatu zuen, Pilar Alegríaren ordez. Azken horrek gobernua utzi zuen Aragoiko hauteskunde autonomikoetara aurkezteko. 

 Erreferentziak 

 Kanpo estekak 

Kategoria:Espainiako diputatuak XV. legegintzaldian
Kategoria:Espainiako politikariak XXI. mendean
Kategoria:Gizabanako biziak
Kategoria:1968ko jaiotzak
Kategoria:Emakumea
Kategoria:Emakume politikariak
Kategoria:Emakume alkateak
Kategoria:Espainiako alkateak
Kategoria:Espainiako ministroak
Kategoria:Emakume ministroak